## Suglasnost da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate županijskih, općinskih ili gradskih poreza

### NN 79/2001 (14.9.2001.), Suglasnost da Porezna uprava može obavljati poslove utvrđivanja, evidentiranja, nadzora, naplate i ovrhe radi naplate županijskih, općinskih ili gradskih poreza

# MINISTARSTVO FINANCIJA

1342

Na osnovi članka 42. stavak 2. Zakona o izmjenama i dopunama Zakona o
financira­nju lokalne samouprave i uprave (»Na-rod­ne novine«, br. 59/01.) i članka
3. stavak 4. i 5. Zakona o Poreznoj upravi (»Narodne novine«, br. 67/01.),
ministar financija daje načelnu

## SUGLASNOST

### DA POREZNA UPRAVA MOŽE OBAVLJATI POSLOVE UTVRĐIVANJA, EVIDENTIRANJA, NADZORA, NAPLATE I OVRHE RADI NAPLATE ŽUPANIJSKIH, OPĆINSKIH ILI GRADSKIH POREZA

Propisom što ga donosi predstavničko tijelo jedinice pod­ruč­ne (re­gionalne)
ili lokalne samouprave ili drugo nadležno tijelo, županija, općina ili grad može
na Poreznu upravu prenijeti u cijelosti poslove utvrđiva­nja, evidentira­nja,
nadzora, naplate i ovrhe radi naplate svih ili pojedinih poreza.

1. Županija može svojom odlukom na Poreznu upravu prenijeti u cijelosti
poslove utvrđiva­nja, evidentira­nja, nadzora, naplate i ovrhe radi naplate
svih ili pojedinih poreza i to:

a) poreza na nas­ljedstva i darove,

b) poreza na cestovna motorna vozila,

c) poreza na plovila i

d) poreza na automate za zabavne igre.

2. Općina ili grad može svojom odlukom na Poreznu upravu prenijeti u
cijelosti poslove utvrđiva­nja, evidentira­nja, nadzora, naplate i ovrhe radi
naplate svih ili pojedinih poreza i to:

a) poreza na potroš­nju,

b) poreza na kuće za odmor,

c) poreza na neobrađeno obradivo po­ljoprivredno zem­ljište,

d) poreza na nekorištene poduzetničke nekretnine,

e) poreza na neizgrađeno građevno zem­ljište,

f) poreza na tvrtku ili naziv i

g) poreza na korište­nje javnih površina.

3. Porezna uprava će obav­ljati utvrđiva­nje poreza na osnovi podataka
kojima raspolaže, podataka koje su dužni dostaviti porezni obveznici prema
zakonskim odredbama i podataka koje su Poreznoj upravi dužne dostaviti nadležne
županijske, općinske ili gradske službe.

4. Porezna uprava će do 15. u mjesecu, za prethodni mjesec, županiji, općini
ili gradu dostav­ljati zbirna izvješća o utvrđenim i naplaćenim porezima iz točke
1. i 2. ove Suglasnosti.

5. Ako predstavničko tijelo jedinice područne (re­gionalne) ili lokalne
samouprave ili drugo nadležno tijelo svojom odlukom prenese poslove iz točke 1.
i 2. ove Suglasnosti, Poreznoj upravi za obav­lja­nje poslova pripada naknada u
iznosu 5% od ukupno naplaćenih prihoda.

6. Predstavničko tijelo jedinice područne (re­gionalne) ili lokalne
samouprave svojom će odlukom ovlastiti nadležnu organizaciju platnog prometa
zaduženu za naplatu javnih prihoda da naknadu Poreznoj upravi obračuna i uplati
u Državni proračun i to do zad­nje­g dana u mjesecu za protekli mjesec.

7. Ova suglasnost daje se na neodređeno vrijeme. U slučaju opoziva
Suglasnosti ­njezine odredbe su na snazi do 31. prosinca godine u kojoj je
Suglasnost opozvana. U slučaju opoziva Suglasnosti, Odluka predstavničkog
tijela jedinice područne (re­gionalne) ili lokalne samouprave kojom se na teme­lju
ove Suglasnosti poslovi iz točke 1. i 2. prenose na Poreznu upravu, je na snazi
do 31. prosinca godine u kojoj je Suglasnost opozvana.

8. Ova Suglasnost stupa na snagu danom objave u »Narodnim novinama«, a
primje­njuje se od 1. siječ­nja 2002. godine.

Klasa: 415-01/01-01/113
Urbroj: 513-07/01-1
Zagreb, 12. rujna 2001.

Ministar financija
**dr. Mato Crkvenac,** v. r.

Ostalo, NN 79/2001-1342